अफवाह से नहीं डरें बच्चे, स्कूल नहीं गए तो परीक्षा से रह जाएंगे वंचित
आरसीएचओ डॉ. ओमप्रकाश मीणा का कहना है कि चिकित्सा एवं स्वास्थ्य विभाग की ओर से किया जाने वाला टीकाकरण बच्चों को जानलेवा बीमारियों से बचाता है। शारीरिक नुकसान को लेकर फैलाई जा रही अफवाह में सत्यता नहीं है। उन्होंने बताया कि 5 साल तक के बच्चों में टीकाकरण टीबी, पोलियो, हैपेटाइटिस बी, निमोनिया, दिमागी बुखार, डिप्थीरिया, काली खांसी, खसरा, टिटनेस और डायरिया से बचाता है। पहले बीमारियों के कारण एक हजार बच्चों पर 150 की मौत होती थी, लेकिन टीकाकरण के कारण ही यह घटकर एक हजार बच्चों पर मात्र 41 ही रह गई है। टीकाकरण नहीं होने पर संक्रमण लगने से बच्चे की जान भी जा सकती है। इसके लिए अफवाहों से सावधान रहें, लेकिन समझदारी से काम लें।
भास्कर संवाददाता | अलवर
अफवाहसे डरें नहीं। टीकाकरण से शारीरिक नुकसान को लेकर सिर्फ अफवाह फैलाई जा रही है, इसमें सच्चाई नहीं है। बच्चे अगर स्कूल नहीं आएंगे तो परीक्षाओं से वंचित रह जाएंगे और पूरा साल खराब हो जाएगा। यह बात जिला अल्पसंख्यक अधिकारी डॉ. मुंशीखान ने किशनगढ़बास क्षेत्र के गांवों में दौरा कर मदरसा और स्कूलों पढ़ने वाले बच्चों को समझाई। जिला अल्पसंख्यक अधिकारी डॉ. खान जाजोर गांव स्थित उच्च प्राथमिक स्कूल और मदरसा में पहुंचे तो गाड़ी को देखकर बच्चे भाग गए, लेकिन बाद में समझाने के बाद लौट आए। यहां बच्चों को बुलाकर समझाया कि 9 मार्च से 8वीं कक्षा की परीक्षा है। रोजाना स्कूल आकर परीक्षा दें। डॉ. खान मूसाखेड़ा के सीनियर सेकंडरी स्कूल पहुंचे तो पता चला कि वहां 485 में से मात्र 100 बच्चे ही स्कूल रहे हैं। उन्होंने बताया कि स्कूल सबसे सुरक्षित जगह है। सभी बच्चे पढ़ने आएं और जो भी जिज्ञासा है, उसे शिक्षक से पूछकर समाधान करें। लंगड़वास के मदरसा में भी बच्चे पढ़ने नहीं रहे। यहां भी लोगों को समझाकर बच्चों को स्कूल भेजने के लिए प्रेरित किया। वहीं खानपुर मेवान के सीनियर सेकंडरी स्कूल और यहां के बालक-बालिका छात्रावास में बच्चों से बात कर उन्हें अफवाह पर ध्यान नहीं देने की बात कही। उन्होंने कहा कि अफवाह फैलाने वालों का ध्यान रखें, पता लगने पर तुरंत सूचना दें, जिससे कार्रवाई हो सके।
अलवर. अफवाह को लेकर समझाने के लिए मूसाखेड़ा के स्कूल में मौजूद छात्राएं।
hin_Deva hin_Deva bho_Deva hin_Deva hin_Deva